Ruter har ikke mottatt flere meldinger om etseskader, etter at en 21 år gammel kvinne fikk store svimerker på rumpa på bussen søndag. Likevel ber de busselskapene sine om å være ekstra oppmerksomme i tiden fremover.

Tirsdag fortalte TV 2 om 21 år gamle Emilie Christiansen, som fikk etseskader på rumpa etter en busstur fra Oslo mot Asker.

Søndag kveld, etter å ha sittet på bussetet en kort stund, kjente Christiansen ubehag og sviing i rumpa. Det viste seg at hun hadde fått etseskader på rumpa, som må opereres på sykehus.

– Jeg tenkte «hva i helvete er dette?». Det virket helt absurd at noen skulle ha helt syre i setet, men det er jo det politiet og sykehuset har konkludert med, sa 21-åringen.

Onsdag opplyser Ruter til TV 2 at de ikke har mottatt flere meldinger av samme art.

– Jeg er ikke kjent med at vi har fått inn flere tilfeller, sier kommunikasjonssjef Vest i Ruter, Sofie Bruun.

Ber folk være oppmerksomme

Likevel oppfordrer Bruun både bussjåfører og passasjerer til å følge ekstra med i tiden fremover.

– Det vi gjør nå, er å be busselskapene som kjører for oss om å være ekstra oppmerksomme. Og den samme oppfordringen kan man gi passasjerer, sier hun.

Bruun bekrefter at dette for eksempel kan handle om å se litt ekstra på setet før man setter seg ned.

– Vi tar dette svært alvorlig, understreker Bruun.

Emilie Christiansen sa til TV 2 tirsdag at hun hadde kjent at setet hun satt seg på var litt fuktig.

– Har dere en formening om hvorvidt syren har havnet der på grunn av en villet, bevisst handling, eller om det er en tilfeldighet?

– Det vet vi foreløpig ikke, sier Bruun i Ruter, og viser til at politiet er best egnet til å vurdere dette i sin etterforskning av saken.

Politiet i Oslo bekrefter at de har mottatt anmeldelse i saken, som nå er til etterforskning.

– Det er innhentet overvåkingsfilm fra bussen og startet tekniske undersøkelser av buksa, sier kommunikasjonsrådgiver i Oslo politidistrikt, Astrid Gjøsund, til TV 2.

Hun opplyser også at heller ikke politiet har mottatt flere meldinger om slike hendelser.

Lignende tilfeller i 2007

I 2007 skjedde en lignende situasjon på buss i Oslo. Ifølge Aftenposten, fikk tre personer, deriblant en gravid kvinne, etseskader på rumpa etter å ha tatt buss i Oslo sentrum.

Den gang konkluderte busselskapet at skadene trolig skyldtes såkalt kongevann.

Dette er en sterk syreblanding, som er kjent for egenskapen å kunne løse opp gull. Syreblandingen er imidlertid også kjent blant taggere, ettersom den kan brukes til å etse tusj inn i blanke overflater.

– Antagelig har noen sølt stoffet i setene på bussen. Vi har ikke grunn til å tro at noen har helt syren i setene med vilje for å skade noen, sa daværende driftsdirektør i busselskapet, Helge Leite, til Aftenposten i 2007.

Ruter bekrefter til TV 2 at dette er en av tingene de vil undersøke også i denne saken.

Giftinformasjonen: Ikke mulig å si

Mari Tosterud er avdelingsdirektør i Giftinformasjonen ved Folkehelseinstituttet.

Hun sier at beskrivelsene av skadene Emilie fikk, ikke alene er nok til å si hva hun ble utsatt for.

– Basert på at man har fått sår og etseskader, så kan man ikke gjette seg til hva slags stoff dette er snakk om, sier hun.